《寒还将行过宿》
明代·释函可

忆初与子遇，我命如悬丝。子时顾我泣，岂意共边陲。

三岁相形顾，孤雁常双栖。是夜足风雨，来将与我辞。

人情欲分手，先问后晤期。子今从此去，心知见无时。

死别在一割，生别长苦思。子生必思我，我死子安知。

同是笼中翼，一伏一出飞。人鬼不容发，安能复迟迟。

努力事前路，勿为儿女悲。孤灯久已灭，起视夜何其。

开户天地黑，鸡声惨以悽。

作者简介：释函可（1611-1659），字祖心，号剩人，俗姓韩，名宗騋，广东博罗人。他是明代最后一位礼部尚书韩日缵的长子。明清之际著名诗僧。